**RELACION**

**PËR PROJEKTLIGJIN "PËR DISA NDRYSHIME DHE SHTESA NË LIGJIN NR.131/2015, "PËR QËNDRËN KOMBËTARE TË BIZNESIT"**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Në kuadër të zbatimit të Urdhërit të Kryeministrit Nr. 154, datë 25.11.2019 , “Për marrjen e masave dhe rregullimin e dispozitave ligjore për aplikimin e shërbimeve vetëm on-line nga data 1.1.2020”, si edhe hyrjes në fuqi të Ligjit 112/2020 “Për regjistrin e pronarëve përfitues”,u identifikuan ndryshimet ligjore në Ligjin Nr. 131/2015, “Për Qendrën Kombëtare të Biznesit”.

Ky projektligj synon të harmonizojë dispozitat e Ligjit Nr. 131/2015 “Për Qendrën Kombëtare të Biznesit”, në zbatim të Urdhërit të Kryeministrit Nr. 154, datë 25.11.2019 , “Për marrjen e masave dhe rregullimin e dispozitave ligjore për aplikimin e shërbimeve vetëm on-line nga data 1.1.2020”.

Gjithashtu, me anë të këtij projektligji bëhen edhe disa ndryshime të tjera në Ligjin Nr. 131/2015, përsa i përket, kompetencave të QKB së, duke shtuar edhe administrimin e regjistrit të pronarëve përfitues.

Ky harmonizimin synon shkurtimin e kohës dhe procedurave si dhe radhët e pritjes për qytetarët, duke shkurtuar kohën e marrjes së shërbimeve, duke garantuar cilësinë dhe shpejtësinë e ofrimit të shërbimeve të QKB-së, duke respektuar parimet e ligjshmërisë, aksesit, efikasistetit, barazisë, bashkëpunimit.

1. **VLERËSIMI I PROJEKTLIGJIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Këshilli i Ministrave është angazhuar në përgatitjen e të gjithë legjislacionit i cili rregullon fushën e shërbimeve publike të cilat lidhen me regjistrin tregtar, regjistrin e pronarëve përfitues apo licencimet. Kjo është pjesë e programit qeveritar për reformimin e mënyrës së ofrimit të shërbimeve publike në Republikën e Shqipërisë.

Projektligji për disa shtesa dhe ndryshime në Ligjin Nr. 131/2015 “Për Qendrën Kombëtare të Biznesit” vjen si ndryshim i detyrueshëm ligjor që rrjedh nga Urdhëri i Kryeministrit Nr. 154, datë 25.11.2019 , “Për marrjen e masave dhe rregullimin e dispozitave ligjore për aplikimin e shërbimeve vetëm on-line nga data 1.1.2020”, i cili përcakton kalimin e shërbimeve vetëm on-line. Në këtë kuadër duhet të ndërmerren iniciativa për hartimin dhe miratimin e ndryshimeve ligjore të legjislacionit ekzistues.

Kjo nismë është edhe në kuadër të masave për zbatimin e programit të Qeverisë për prioritetet e mirëqeverisjes dhe luftës kundër korrupsionit.

1. **ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME**

Projektligji “Për disa shtesa dhe ndryshime në Ligjin nr.131/2015 “Për Qendrën Kombëtare të Biznesit”, është hartuar në kuadër të punës së ndjekur deri tani për lehtësimin e marrjes së shërbimeve publike nga qytetarët, fushë e cila është pjesë e planit të veprimit të hartuar dhe të miratuar nga qeveria shqiptare për këtë qëllim. Krijimi i një hapësire ligjore, e cila mundëson ofrimin e shërbimeve të QKB-së vetëm online nëpërmjet platormës e-albania, do sigurojë ofrimin e shërbimeve publike për qytetarët, duke rritur cilësinë e ofrimit të shërbimit, si dhe përmirësuar dhe ulur ndjeshëm kohën e pritjes për marrjen e shërbimit.

Sipas mënyrës së deritanishme të funksionimit të sporteleve të QKB-së, për të mundësuar ofrimin e shërbimeve të QKB-së vetëm online pëpërmjet platformës e-albania është e domosdoshme ndërhyrja në Ligjin Nr. 131/2015 “Për Qendrën Kombëtare të Biznesit”.

Vlen për t’u theksuar se miratimi i këtij projekligji do të sjellë një sërë efektesh pozitive për subjektet, duke reduktuar kostot dhe kohën e pritjes për marjen e shërbimit.

Gjithashtu, rritjen e cilësisë së ofrimit të shërbimeve të QKB-së online.

**VLERËSIMI I LIGJSHMËRISË, KUSHTETUTESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji, është në përputhje me Kushtetutën dhe ligjet e tjera në fuqi.

1. **VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)**

Ky projektligj nuk synon përafrimin e Acquis Communautaire.

1. **PËRMBLEDHJE SHPJEGUESE E PËRMBAJTJES SË PROJEKTLIGJIT**

Projektligji është një akt juridik, i përbërë nga 10 nene i cili synon të përmirësojë dhe harmonizojë legjislacionin shqiptar për sa i përket mënyrës së ofrimit të shërbimeve që mbulohen nga QKB online vetëm nëpërmjet platformës e-albania.

**Neni 1 i** projektligjit me anë të së cilit është ndryshuar neni 3 i Ligjit Nr. 131/2015 “Për Qendrën Kombëtare të Biznesit”, rregullon ushtrimin e funksioneve të QKB-së me qëllim dhënien e shërbimeve publike të parashikuara në ligjin që rregullon regjistrimin e biznesit, regjistrimin e pronarëve përfitues dhe në ligjin që rregullon licencat, autorizimet dhe lejet. Sipas këtij neni parashikohet se në dhënien e këtyre shërbimeve do të merren në konsideratë si dispozitat e legjislacionit që rregullon regjistrimin e biznesit, legjislacionit për dhe dhënien e licencave autorizimeve apo lejeve dhe legjislacionin për regjistrin e pronarit përfitues.

**Neni 2** i projektligjit me anë të së cilit është ndryshuar neni 4 i Ligjit Nr. 131/2015 “Për Qendrën Kombëtare të Biznesit”, parashikohet mënyra e ofrimit të shërbimeve për regjistrimin e biznesit, marrjes së licencave, autorizimeve apo lejeve dhe regjistrimin e pronarit përfitues. Sipas përcaktimeve të këtij neni ofrimi i shërbimeve për regjistrimin e biznesit, marrjes së licencave autorizimeve apo lejeve dhe regjistrimi i pronarit përfitues do të ushtrohet si funksion kryesor nga QKB nëpërmjet sportelit elektronik në platformën e-albania.

**Neni 3** i projektligjit, me anë të së cilit janë bërë ndryshime në pikën 3 të nenit 5 të ligjit, janë përcaktuar funksionet e drejtorit të përgjithshme të QKB.

**Neni 4** i projektligjit, me anë të së cilit janë bërë ndryshime në pikën 1 të nenit 7 të ligjit, ka saktësuar dhe konfirmuar faktin, se marrëdhëniet e punësimit të nëpunësve të QKB-së, do të rregullohen sipas legjislacionit për nëpunësit civil. Pika 2 e nent 7 të ligjit mbetet në fuqi dhe e pandryshuar.

**Neni 5** i projektligjit, nëpërmjet të cilit është shfuqizuar neni 8 i ligjit aktual.

**Neni 6** i projektligjit, nëpërmjet të cilit është shfuqizuar pika 2 e nenit 9 të ligjit aktual.

**Neni 7** i projektligjit, i cili ka ndryshuar nenin 10 të ligjit actual, përmban parashikime në lidhje me Buxhetin e QKB-së.

Konkretisht, sikundër parashikohet edhe nga ligji aktual, buxheti i QKB-së përbëhet nga të ardhurat dhe shpenzimet që realizohen, sipas këtij ligji, përfshirë fondet për shpenzime operative dhe kapitale. Fondet për funksionimin e QKB-së janë fonde buxhetore.

**Neni 8** i projektligjit i cili ndryshon nenin 11 të ligjet actual, i referohet të ardhura nga kryerja e funksioneve të përcaktuara në këtë ligj dhe nga ofrimi i shërbimeve të tjera shtesë, në mbështetje të këtyre funksioneve

**Neni 9** i projektligjit i cili ndryshon nenin 12 të ligjet aktual, parashikon ndarjen e të ardhurave të mbledhura nga tarifat për kryerjen e funksioneve të QKB.

**Neni 10** i projektligjit përcakton momentin e hyrjes në fuqi të tij. Në respektim të nenit 84, pika 3 të Kushtetutës së Republikës së Shqipërisë, është parashikuar se ky ligj hyn në fuqi 15 ditë mbas botimit në Fletoren Zyrtare.

1. **INSTITUCIONET DHE ORGANET QË NGARKOHEN PËR ZBATIMIN E KËTIJ AKTI**

Ngarkohet Ministria e Financave dhe Ekonomisë dhe Qendra Kombëtare e Biznesit për marrjen e masave për zbatimin e këtij Vendimi.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTLIGJIT**

Projekt vendimi është hartuar nga Ministria e Financave dhe Ekonomisë dhe Qendra Kombëtare e Biznesit.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE.**

Ky projektvendim nuk ka efekte financiare.